**PSALM**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

PSALM

O, cum aş vrea să mă topesc,

Să fiu eu globul pământesc.

Tu să iubeşti un ţărm de mare

Şi să te-mpodobesti cu soare

Pe plaja ochiului meu stâng.

Cu aur de nisip să strâng

Făptura ta ameţitoare

În cea mai calda-mbratisare.

O, cum aş vrea să fiu pământ,

Să nu rostesc nici un cuvânt,

Dar să te legăn dimineaţa,

Să-ţi mângâi tălpile cu faţa,

Cu briza să iţi mângâi sânii

Şi să te-nalt precum lăstunii

Ce-şi caută în cer ursita.

Tu eşti stăpâna şi iubita

Cu ochii fără-asemuire.

Aş vrea, în sunet de clavire

Să-ţi pun pe frunte aurora

Şi florile de mandragora

Să le concepem în Pacific.

Tu n-ai văzut cât de mirific

Se-nalţă soarele din ape.

Atunci să mi te simt aproape.

Să-ţi culci obrazul, lin, în iarbă

Şi porii mei să te resoarbă

Ca să ne contopim pe veci,

Nici trupuri vii, nici pietre reci

Ci doar un gând ce s-a-ntrupat

Între femeie şi bărbat.

Un gând ce-a izvodit iubire.

Imensă. Fără-asemuire.

O, cum aş vrea să pot să dorm.

Dormind, în vis să mă transform,

Să mă ascunzi adânc în minte,

Să mă amesteci în cuvinte

Şi să mă laşi să mă topesc

Într-un continuu ‘’te iubesc’’.